उठात, जागे जायात, अशा अर्थाचे आवाहन जायतेदां आध्यात्मीक मळा वयले गुरुजन करतना दिश्टी पडटात. तेदवेळा सबावीकपणान कोणाकूय अशें दिसूक शकता कीं उठप म्हळ्यारुच जागो जावप. तर मागीर एकदां उठल्या उपरांत जागो जा म्हणपान कितें अर्थ आसा?
 पूण खरेंपणानशी उठप आनी जागो जावप ही एक गजाल न्हय. त्यो दोन खेरीत. खेरीत प्रक्रिया. देख दिवन सांगचे जाल्यार आमच्या गोंयचे लोक 19 डिसेंबर 1961 ह्या दिसा उठले. पूण तांकां जागे जावपाक मागीर सादारण पांच वर्सां वाट पळोवची पडली. 1966 ह्या वर्सा गोंयचो राजकी फुडार थारावपा खातीर गोंयांत ओपिनीयन पोल घेवपाचे तेदवेळच्या केंद्र सरकारान थारायलें. ह्या ओपिनीयन पोलाच्या प्रचाराच्या काळांत गोंयकार खऱ्या अर्थान टट्टटीत जागे जाले.
 मुळावे राष्ट्रवादी शिक्षण प्राप्त जालें.
 अर्थान इल्ले इल्ले जागे जावंक लागले.
 गोंयचो इतिहास, हांगाचे पूर्वज, ह्या प्रदेसाची लोकभास, ताची संस्कृताय आनी अस्मिताय हाचे विशी विलीनीकरण विरोधी पंगड गोंयच्या लोकांक गिन्यान दित रावलो. 1966 ह्या वर्सा तेदवेळच्या केंद्र सरकारान गोंयांत विलीनीकरणाच्या प्रस्नाचेर ओपिनीयन पोल वा जनमत कौल घेवपाचे जाहीर केलें. आनी हे पासत 16 जानेवारी 1967 ही तीथ निश्चीत केली.
 जनमत कौलाच्या प्रचार काळांत गोंयकार सारके बरे जागे जाले. गोंय म्हळ्यार कितें? भारत म्हळ्यार कितें? लोकशाय आनी निधर्मीपण म्हळ्यार कितें? भाशांचेर राज्यां घडप म्हळ्यार कितें? मायभास, लोकभास, राजभास आनी तांचो मदलो फरक कितें हाचे गिन्यान तेदवेळा गोंयच्या लोकांक प्राप्त जालें. वेदी वयलीं उलोवपां आनी दिसाळ्यांतली बरपां हांचे वरवीं गोंयांत तेन्ना लोकांचे प्रबोधन जालें. विलीनीकरणाक विरोध करपी समेस्त नीज गोंयकार खांद्याक खांदे लावन झुजले आनी शेकीं जैतीवंत जाले!
 ओपिनीयन पोलांतलो विजय म्हळ्यार गोंयच्या राजकी आनी सांस्कृतीक मार्गा वयलो भोवच म्हत्वाचो मैला फातर. जनमत कौलांतल्या ह्या येसा उपरांत कोंकणी भाशकांक तरेकवार जैतां मेळत रावलीं. 1976 ह्या वर्सा कोंकणी भाशेक भारतीय साहित्य अकादेमीची एक स्वतंत्र साहित्यीक भास म्हूण मान्यताय लाभली. 1987 ह्या वरसा फेब्रुवारीच्या 4 तारकेक कोंकणी ही गोंयची एकमेव राजभास जाली आनी ह्याच वरसा 30 मे ह्या दिसा गोंयाक घटक राज्याचो दर्जो फावो जालो. मजगती कोंकणी भास मुळाव्या शिक्षणाचे माध्यम जाली आनी शाळा- कॉलेजांनी तेच परी ती विद्यापीठांत पावली. 1992 वर्सा 20 ऑगस्ट ह्या दिसा कोंकणी भाशेचो आस्पाव भारतीय संविधानाच्या आठवे वळेरीत जालो. मतीत धरांत ओपिनीयन पोलांतले येस हें ह्या वयल्या समेस्त जैतांची बूनेद जावन आसा! देखून म्हाका म्हणपाक अभिमान भोगता कीं 19 डिसेंबर 1961 ह्या दिसा गोंयकार उठलो आनी 16 जानेवारी 1967 ह्या दिसा तो जागो जालो! जय गोंय; जय भारत.
 (लेखक ओपिनीयन पोल ह्या पुस्तकाचे लेखक आसात. )
खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 